新泉
作者：韋驤
朝代：宋

paragraphs: 美泉在山人不知，美泉出山還有時。
琅邪之東幽谷西，公來發此清漣漪。
搜尋土脈示山叟，霜钁入土荆榛披。
逡巡方丈露澄瑩，十目爭看青琉璃。
一之二之來觱沸，嶺猨驚嘯溪禽飛。
呼工叢手甃白石，玉匣寶鑑生光輝。
自從開鑿貯寒碧，朝雲夜月常遲遲。
春華将近天氣爽，公携賓從何逶迤。
回環欄楯照丹碧，顛倒旌旆浮葳蕤。
飛觴弄翰不勝樂，梅柳恨不先芳菲。
此時玩泉愛清切，異日飲德欽規爲。
甘香潤澤濟枯槁，源源難絕滁人思。